Aanvalle op toeriste in Mpumalanga veroordeelArgieffoto: Kent Williamson Gabisile Shabalala, LUR vir gemeenskapsveiligheid in Mpumalanga, het ŉ reeks aanvalle op toeriste in die provinsie veroordeel. Toeriste is in vyf voorvalle die afgelope paar weke in Graskop, Hazyview en Sabie aangeval. Sommige toeriste is gekaap en daar was ook pogings om toeriste in die gebiede te kaap. Moeti Mmusi, woordvoerder van die departement, het gesê vier van die voorvalle het in Sabie en Graskop plaasgevind, en een voorval in Witrivier. Al vyf voorvalle het binne een week plaasgevind. “Rowers het die voertuie in afgeleë gebiede voorgekeer en die passasiers is van waardevolle besittings soos kontant en bankkaarte beroof,” het Mmusi verduidelik. “Die toeriste is vermoedelik agtervolg en dopgehou terwyl hulle toeristebestemmings besoek het.” Shabalala het gesê die gedrag van die misdadigers het ŉ negatiewe impak op die ekonomie. Sy het gesê die provinsie word in ŉ slegte lig gestel as toeriste aangeval word en skrik ook voornemende beleggers af. Sy doen ŉ beroep op gemeenskappe om met die regering en die polisie saam te werk om ŉ einde te bring aan aanvalle op toeriste. Shabalala versoek ook rolspelers in die toerismebedryf om die veiligheid van hul kliënte deurgaans te verseker.